KOMISSION TÄYTÄNTÖÖNPANOASETUS (EU) 2021/1471,

annettu 18 päivänä elokuuta 2021,

täytäntöönpanoasetusten (EU) 2020/2235 ja (EU) 2020/2236 muuttamisesta ja oikaisemisesta siltä osin kuin on kyse viittauksista kansallisiin toimenpiteisiin, joiden tarkoituksena on rajoittaa tiettyjen vesieläintautien vaikutusta, sekä sellaisten kolmansien maiden, alueiden tai niiden vyöhykkeiden luetteloihin, joista eläinten ja tavaroiden tulo unioniin on sallittua

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) (”eläinterveyssäännöstö”) ja erityisesti sen 168 artiklan 4 kohdan, 213 artiklan 2 kohdan, 224 artiklan 4 kohdan, 238 artiklan 3 kohdan ja 239 artiklan 3 kohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) (virallista valvontaa koskeva asetus) ja erityisesti sen 90 artiklan ja 126 artiklan 3 kohdan,

sekä katsoo seuraavaa:

(1) Komission täytäntöönpanoasetuksissa (EU) 2020/2235 (3) ja (EU) 2020/2236 (4) vahvistetaan sellaisten eläinterveystodistusten, yhdistettyjen eläinterveys- ja virallisten todistusten ja virallisten todistusten mallit, joiden on oltava eläinten ja tavaroiden lähetysten, joita siirretään unionin sisällä tai jotka tulevat unioniin, mukana. Täytäntöönpanoasetusten (EU) 2020/2235 ja (EU) 2020/2236 julkaistuissa versioissa on joitakin ilmeisiä virheitä ja tahattomasti pois jääneitä seikkoja. Nämä virheet olisi oikaistava ja puutteet korjattava ja muutokset tehtävä muuttamalla täytäntöönpanoasetuksia (EU) 2020/2235 ja (EU) 2020/2236.

(2) Täytäntöönpanoasetuksen (EU) 2020/2235 liitteessä V vahvistetaan yksityisen varmennuksen malli, jonka on oltava sellaisten huoneenlämmössä säilyvien yhdistelmätuotteiden lähetysten mukana, jotka eivät sisällä muuta jalostettua lihaa kuin gelatiinia, kollageenia tai pitkälle jalostettuja tuotteita, silloin kun ne tulevat unioniin tai kun ne saatetaan markkinoille. Tässä varmennuksessa edellytetään, että tuoja ilmoittaa kunkin yhdistelmätuotteiden sisältämän kasviperäisen ainesosan ja jalostetun eläinperäisen tuotteen prosenttiosuuden. Nämä tiedot eivät ole tarpeen yhdistelmätuotteiden valvonnassa, joka ei enää perustu niiden sisältämien eläinperäisten tuotteiden määrään. Lisäksi se voi vaarantaa valmistusohjeiden luottamuksellisuuden. Tätä vaatimusta olisi sen vuoksi muutettava.

(3) Asetuksen (EU) 2016/429 226 artiklan 3 kohdan mukaan komissio hyväksyy kansalliset toimenpiteet, joilla pyritään rajoittamaan tiettyjen vesieläintautien vaikutusta, ja tarvittaessa muuttaa niitä, jos tällaiset kansalliset toimenpiteet voivat vaikuttaa vesieläinten ja vesieläinperäisten tuotteiden siirtoihin unionissa. Tällaisia kansallisia toimenpiteitä hyväksytään kyseisen säännöksen mukaisesti komission täytäntöönpanopäätöksellä (EU) 2021/260 (5). Sen vuoksi eläinterveystodistuksissa ja yhdistetyissä eläinterveys- ja virallisissa todistuksissa olevat viittaukset asetuksen (EU) 2016/429 226 artiklan 3 kohtaan olisi korvattava viittauksilla täytäntöönpanopäätökseen (EU) 2021/260. Täytäntöönpanoasetuksen (EU) 2020/2235 liitettä III ja täytäntöönpanoasetuksen (EU) 2020/2236 liitteitä I ja II olisi näin ollen muutettava.

(4) Komission täytäntöönpanoasetuksessa (EU) 2021/404 (6) vahvistetaan sellaisten kolmansien maiden, alueiden tai niiden vyöhykkeiden luettelot, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua asetuksen (EU) 2016/429 mukaisesti. Sen vuoksi eläinterveystodistuksissa ja yhdistetyissä eläinterveys- ja virallisissa todistuksissa olevat viittaukset kolmansien maiden ja alueiden luetteloihin, jotka komissio on hyväksynyt asetuksen (EU) 2016/429 230 artiklan 1 kohdan mukaisesti, olisi korvattava viittauksilla täytäntöönpanoasetuksessa (EU) 2021/404 vahvistettuihin kolmansien maiden, alueiden tai niiden vyöhykkeiden luetteloihin. Täytäntöönpanoasetuksen (EU) 2020/2235 liitteitä II ja V ja täytäntöönpanoasetuksen (EU) 2020/2236 liitettä II olisi sen vuoksi muutettava.

(5) Komission täytäntöönpanoasetuksessa (EU) 2021/405 (7) vahvistetaan niiden kolmansien maiden tai kolmansien maiden alueiden luettelot, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua asetuksen (EU) 2017/625 mukaisesti. Sen vuoksi eläinterveystodistuksissa ja yhdistetyissä eläinterveys- ja virallisissa todistuksissa olevat viittaukset kolmansien maiden ja kolmansien maiden alueiden luetteloihin, jotka komissio on hyväksynyt asetuksen (EU) 2017/625 127 artiklan 2 kohdan mukaisesti, olisi korvattava viittauksilla täytäntöönpanoasetuksessa (EU) 2021/405 vahvistettuihin kolmansien maiden tai kolmansien maiden alueiden luetteloihin. Sen vuoksi täytäntöönpanoasetuksen (EU) 2020/2235 liitteitä II, III ja V olisi muutettava.

(6) Täytäntöönpanoasetuksen (EU) 2020/2235 liitteitä I, II, III ja V ja täytäntöönpanoasetuksen (EU) 2020/2236 liitteitä I ja II olisi näin ollen muutettava.

(7) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetuksen (EU) 2020/2235 liitteet I, II, III ja V tämän asetuksen liitteessä olevan 1 osan mukaisesti.

2 artikla Muutetaan täytäntöönpanoasetuksen (EU) 2020/2236 liitteet I ja II tämän asetuksen liitteessä olevan 2 osan mukaisesti.

3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 84, 31.3.2016, s. 1.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2020/2235, annettu 16 päivänä joulukuuta 2020, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista, virallisten todistusten malleista ja yhdistettyjen eläinterveys- ja virallisten todistusten malleista tiettyjen eläinten ja tavaroiden luokkien lähetysten unioniin tuloa ja unionin sisällä tapahtuvia siirtoja varten, tällaisia todistuksia koskevasta virallisesta sertifioinnista sekä asetuksen (EY) N:o 599/2004, täytäntöönpanoasetusten (EU) N:o 636/2014 ja (EU) 2019/628, direktiivin 98/68/EY ja päätösten 2000/572/EY, 2003/779/EY ja 2007/240/EY kumoamisesta (EUVL L 442, 30.12.2020, s. 1).

(4) Komission täytäntöönpanoasetus (EU) 2020/2236, annettu 16 päivänä joulukuuta 2020, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista vesieläinten ja tiettyjen vesieläimistä saatavien eläinperäisten tuotteiden lähetysten unioniin tuloa ja unionin sisällä tapahtuvia siirtoja varten, tällaisia todistuksia koskevasta virallisesta sertifioinnista ja asetuksen (EY) N:o 1251/2008 kumoamisesta (EUVL L 442, 30.12.2020, s. 410).

(5) Komission täytäntöönpanopäätös (EU) 2021/260, annettu 11 päivänä helmikuuta 2021, vesieläinten tiettyjen tautien vaikutuksen rajoittamiseen tähtäävien kansallisten toimenpiteiden hyväksymisestä Euroopan parlamentin ja neuvoston asetuksen (EU) 2016/429 226 artiklan 3 kohdan mukaisesti ja komission päätöksen 2010/221/EU kumoamisesta (EUVL L 59, 19.2.2021, s. 1).

(6) Komission täytäntöönpanoasetus (EU) 2021/404, annettu 24 päivänä maaliskuuta 2021, sellaisten kolmansien maiden, alueiden tai niiden vyöhykkeiden luetteloiden vahvistamisesta, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua Euroopan parlamentin ja neuvoston asetuksen (EU) 2016/429 mukaisesti (EUVL L 114, 31.3.2021, s. 1).

(7) Komission täytäntöönpanoasetus (EU) 2021/405, annettu 24 päivänä maaliskuuta 2021, niiden kolmansien maiden tai kolmansien maiden alueiden luetteloista, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua Euroopan parlamentin ja neuvoston asetuksen (EU) 2017/625 mukaisesti (EUVL L 114, 31.3.2021, s. 118).